ভাল পড়ুয়া হলে আবার চাকরি পাবেন, পর্যবেক্ষণ সুপ্রিম কোর্টের

নয়াদিল্লি: ‘যাঁরা ভাল পড়ুয়া তাঁরা আবার নিযুক্ত হয়ে যাবেন’ এসএসসি নিয়োগ মামলায় (SSC Recruitment) পর্যবেক্ষণ সুপ্রিম কোর্টের (Supreme Court on SSC)। এসএসসি-তে ২৬ হাজার চাকরি বাতিল মামলায় পুনর্বিবেচনার আবেদন খারিজ করে দিল শীর্ষ আদালত। সোমবার এই সংক্রান্ত শুনানিতে প্রধান বিচারপতি সূর্য কান্ত এবং বিচারপতি জয়মাল্য বাগচীর ডিভিশন বেঞ্চ জানিয়ে দিল, এই মামলায় আগে যে রায় ছিল, সেটাই বহাল থাকবে। শীর্ষ আদালত স্পষ্ট জানিয়ে দিয়েছে, নতুন নিয়োগ প্রক্রিয়াতেও কোনও হস্তক্ষেপ করবে না।

নিয়োগ দুর্নীতির অভিযোগে প্রায় ছাব্বিশ হাজারের চাকরি বাতিল আগেই হয়ে গিয়েছিল শীর্ষ আদালতে। নতুন করে পরীক্ষা নেওয়ার নির্দেশ দেয় দেশের শীর্ষ আদালত। সেই নির্দেশ মেনে ইতিমধ্যেই নবম-দশম ও একাদশ-দ্বাদশের পরীক্ষায় হয়েছে। বাকি রয়েছে গ্রুপ সি ও গ্রুপ ডি-র পরীক্ষা। তবে, এই চাকরি বাতিলের রায়ের পুর্নবিবেচনা এবং নতুন নিয়োগপ্রক্রিয়া স্থগিতের আবেদন জানিয়ে ফের মামলা দায়ের হয়েছিল সুপ্রিম কোর্টে।আদালত জানিয়েছে, এ বিষয়ে পূর্বে যে রায় ছিল, তা-ই বহাল থাকবে। নতুন নিয়োগ প্রক্রিয়াতেও কোনও রকম হস্তক্ষেপ করা হবে না। সম্পূর্ণ প্যানেল বাতিল হওয়ায় অনেক ভাল পড়ুয়াও ক্ষতিগ্রস্ত হয়েছেন, মেনে নিয়েছে শীর্ষ আদালত। প্রধান বিচারপতি জানিয়েছেন, ভাল পড়ুয়া হলে তিনি আবার ঠিক নিযুক্ত হয়ে যেতে পারবেন।

আরও পড়ুন: মেয়ে হওয়ার আনন্দে পাপারাজ্জিদের মিষ্টি বিলি রাজকুমারের!

নতুন করে যে নিয়োগ প্রক্রিয়া হয়েছে তা নিয়েও কলকাতা হাইকোর্টে (Calcutta High Court) মামলা হয়েছে। এই নিয়োগ প্রক্রিয়ার পূর্বেই স্কুল সার্ভিস কমিশন জানিয়েছিল পুরনোদের অভিজ্ঞতার ভিত্তিতে অতিরিক্ত দশ নম্বর দেওয়া হবে। সেই মতো দশ নম্বর দেওয়াও হয়। অনেক নবাগত চাকরিপ্রার্থী পরীক্ষায় ফুলমার্কস পাওয়ার পরও মেধার অতিরিক্ত নম্বর না পাওয়ায় তাঁরা ভেরিফিকেশন প্রক্রিয়ায় ডাক পাননি। এই পরিস্থিতিতে তাঁরা বিক্ষোভ দেখান। মামলা গড়ায় সুপ্রিম কোর্ট পর্যন্ত। নতুন নিয়োগ প্রক্রিয়াতেও সুপ্রিম কোর্ট কোনও হস্তক্ষেপ করবে না বলে সোমবার জানিযে দিল প্রধান বিচারপতি সূর্য কান্ত এবং বিচারপতি জয়মাল্য বাগচীর ডিভিশন বেঞ্চ। বিচারপতিদের বক্তব্য, ‘‘এটা ঠিক যে, কোনও প্রক্রিয়া খারিজ হলে ভালোরাও ক্ষতিগ্রস্ত হন। কিন্তু যাঁরা প্রকৃত ভালো, তাঁরা আবার নিযুক্ত হয়ে যেতে পারবেন।’

অন্য খবর দেখুন